"Avem o clădire ultramodernă, despre care pot să spun că suntem în finalul pregărilor pentru mutare acolo. S-a terminat partea cu firele, a mai rămas un singur lucru de făcut, într-o săptămână, maximum 10 zile clădirea este gata pregătită pentru a deservi Bucureşti şi Ilfov prin dispecerat integrat. Sper să nu treacă luna iunie până nu vedeţi această clădire chiar funcţională şi în serviciul populaţiei din Bucureşti. Se finalizează chiar ultimul lucru nişte panouri absorbante de sunet, când sunt telefoanele la pupitru să nu deranjeze pe ceilalţi. Noi ne aşteptăm ca în luna iunie să ne mutăm, nu există niciun motiv care să întârzie mutarea", a declarat secretarul de stat, Raed Arafat.

Discuţiile pe marginea înfiinţării unui dispecerat integrat la nivelul ISU Bucureşti-Ilfov au început în urmă cu mai bine de noi ani. Atunci reprezentanţii instituţiei şi-au exprimat dorinţa de a organiza la nivelul Capitalei un centru integrat pentru managementul situaţiilor de urgenţă în interiorul căruia reprezentanţii instituţiilor cu atribuţii în gestionarea situaţii de urgenţă să se strângă pentru a discuta şi lua măsuri în cazul unor accidente sau calamităţi. La sugestia secretarului de stat, Raed Arafat, funcţionalitatea clădirii aflată în cartierul Cotroceni a fost regândită în scopul înfiinţării unui dispecerat integrat.

"Nevoia de a avea un dispecerat integrat vine din dorinţa de a răspunde într-un timp cât mai scurt la nevoile populaţiei în cazul unor situaţii de urgenţă, spune Arafat: "O să avem pompierii cu SMURD, Serviciul de Ambulanţă, un ofiţer de legătură cu Poliţia, cu Jandarmeria, Gazele, Electricitatea. Toată lumea a spus că se mută. Facem un regulament. În interesul cetăţenilor din Bucureşti şi Ilfov este clar că acest dispecerat este obligatoriu să funcţioneze, aduce toate resursele la un loc, se pot manageria la un loc, în caz de accident în masă, asta era concluzia noastră după Colectiv, este nevoie de o coordonare generală care să fie de la acelaşi punct".